**Lietuvos kartingo čempionato tęsinys – kartu su greičiausiais Baltijos šalių sportininkais**

Lietuvos kartingo čempionato dalyviai šiemet dėl nacionalinio čempionato apdovanojimų kovoja ne tik mūsų šalies trasose. Po sezono starto Aukštadvaryje į antrąsias lenktynes jie keliavo į kaimyninę Latviją – Kandavos miesto kartodrome tuo pačiu metu vyko ir Baltijos šalių taurės varžybos. Todėl tarptautinėse klasėse startuojantys mūsų šalies atstovai galėjo pasivaržyti ir su identišką techniką vairuojančiais kaimynais. Deja, šį kartą mūsų lenktynininkams pavyko iškovoti vos vieną pergalę – kitų klasių finaluose greitesni buvo latviai arba estai.

Tarp pačių mažiausių, „Micro“ klasės sportininkų, kova buvo ypatingai atkakli. Po vieną atrankos važiavimą laimėjo Aras Paskalis Bagatyrius ir Leonas Žarikov (abu iš „Dream2Drive“ komandos), tačiau finale juos sugebėjo aplenkti Majus Saladūnas („SJMotorsport“). Leonas finale tarp Lietuvos atstovų liko antras, Aras Paskalis finišavo trečias, nors kova dėl pozicijų vyko iki paskutinio posūkio.

„Mini“ klasėje taškų maksimumu savo taupyklę papildė Jokūbas Vaškelis („Intrepid Baltic Team“). Jis laimėjo ir abu atrankos važiavimus, ir pagrindinį finalą. Antrą vietą ant garbės pakylos užėmė Gustas Radavičius, trečias liko Vydūnas Piktys (abu iš „Baltic Karting Academy PRO“).

Tik „OK Junior“ klasėje greičiausias buvo Lietuvos lenktynininkas. Abi atrankas ir finalą užtikrintai laimėjo Ginas Rimkus („Baltic Karting Academy PRO“), bendroje įskaitoje artimiausią konkurentą iš Estijos aplenkęs beveik 5 sekundėmis. Stabiliai antras tarp lietuvių liko Aloyzas Čekavičius („Contribee.com-Pilėnai racing“), trečioji vieta etape atiteko Jonui Pundžiui („PaškeRacing“).

Kaip visada azartiški buvo greičiausios ir brangiausios KZ2 klasės važiavimai. Lyderių grupėje visą laiką važiavo Domantas Knyva („Dream1Drive“), tačiau jis turėjo pripažinti kaimynų pergalę. O Lietuvos čempionate Domantas pelnė taškų maksimumą. Antras liko tik šį sezoną į KZ2 klasę perėjęs Simas Baciuška („SJMotorsport“), trečia vieta atiteko Aleksui Jutkevičiui („MG Motorpsort“).

„KZ2 Masters“ grupėje daugiausiai taškų pelnė Robertas Saveikis („SJMotorsport“), antroji vieta finale atiteko Dominykui Neniškiui („TS Motorsport“).

Trečias Lietuvos kartingo čempionato etapas vyks birželio 14 dieną Anykščiuose.